สภาพัฒน์เชื่อเศรษฐกิจปีนี้ทะลุ8%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

แนะปีหน้ารุกท่องเที่ยวบริการลงทุนภาครัฐเอกชนนำส่งออก
โพสต์ทูเดย์ — สศช.คาดเศรษฐกิจไทยในปีนี้อาจขยายตัวทะลุ 8% หากส่งออกเดือนนี้รุ่ง ลุ้นปีหน้าโตกว่าที่คาดไว้หากเดินไปถูกทาง
นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) คาดว่า เศรษฐกิจไทยในปี 2553 มีแนวโน้มว่าจะเติบโตได้มากกว่า 8% หากภาคการส่งออกในช่วงเดือน ธ.ค. ยังเติบโตได้ระดับ 2829% จากเดิมที่ สศช.คาดว่าเศรษฐกิจไทยจะเติบโต 7.9%
เลขาธิการ สศช. กล่าวว่า สำหรับเศรษฐกิจไทยในปี 2554 ที่ได้คาดการณ์ไว้ว่าจะเติบโตได้ในระดับ 3.54.5% นั้น มีโอกาสที่จะเติบโตได้มากกว่าที่คาดไว้ หากมุ่งเน้นการเพิ่มโอกาสการเติบโตในภาคบริการและการท่องเที่ยว แม้ว่าปีหน้าเศรษฐกิจโลกยังมีความไม่แน่นอนจากปัญหาเศรษฐกิจในยุโรปและสหรัฐ โดยจะต้องส่งเสริมธุรกิจใหม่ๆ ที่เน้นเศรษฐกิจเชิงสร้างสรรค์
ขณะเดียวกันต้องใช้โอกาสในการเชื่อมโยงความร่วมมือกับประเทศเพื่อนบ้าน เพิ่มอำนาจการต่อรองสินค้า ลดต้นทุนการผลิต รวมถึงความร่วมมือกับอนุภูมิภาค เช่น โครงการก่อสร้างท่าเทียบเรือที่เมืองทวายในประเทศพม่า ซึ่งจะเชื่อมโยงการขนส่งจากพม่ามายังไทยก็จะลดต้นทุนโลจิสติกส์ลง
นายอาคม กล่าวอีกว่า ในปีหน้าการลงทุนภาครัฐและภาคเอกชนจะเป็นความหวังที่จะสนับสนุนการเติบโตทางเศรษฐกิจของประเทศ รวมถึงการบริโภคภาคเอกชนที่กำลังซื้อในภาคชนบทยังมีความสำคัญหากแนวโน้มราคาสินค้าเกษตรยังสูงขึ้นต่อเนื่อง
ขณะที่การส่งออกในปี 2554 อาจเติบโตได้ไม่เท่าปี 2553 รัฐบาลควรจะเร่งสร้างกำลังซื้อในประเทศของกลุ่มชนชั้นกลาง ผู้ที่มีเงินเดือนประจำ ซึ่งรัฐบาลได้ปรับขึ้นเงินเดือนค่าจ้างขึ้น
อย่างไรก็ดี จากการที่รัฐบาลเตรียมออกมาตรการต่างๆ เพื่อช่วยแก้ปัญหาปากท้องประชาชน ดังนั้นอัตราเงินเฟ้อในปี 2554 ยังเป็นไปตามที่คาดการณ์ไว้ในระดับ 3.5%
เลขาธิการ สศช. กล่าวว่า สำหรับปัจจัยเสี่ยงในปีหน้ายังมีทั้งเรื่องความไม่แน่นอนของเศรษฐกิจโลกที่ยังเปราะบาง ขณะที่โครงสร้างเศรษฐกิจไทยเองยังต้องพึ่งพาการส่งออกถึง 80% ดังนั้นเมื่อเศรษฐกิจโลกมีปัญหา จึงอาจส่งผลกระทบต่อการส่งออกของไทย 
สำหรับปัจจัยเรื่องค่าเงินบาทนั้น ภาคธุรกิจไม่ควรคาดการณ์ว่า เงินบาทควรจะแข็งค่าหรืออ่อนค่า แต่ควรใช้ฐานเงินบาทในปัจจุบันเป็นตัวคำนวณการทำธุรกิจในปีหน้า และเพิ่มปัจจัยความเสี่ยงของอัตราแลกเปลี่ยนเข้าไปในการดำเนินธุรกิจด้วย
นอกจากนี้ ยังมีปัจจัยเรื่องราคาน้ำมันในตลาดโลก ปัญหาการขาดแคลนแรงงาน และปัญหาการเมืองในประเทศเรื่องความปรองดองแห่งชาติที่จะต้องนำมาเป็นปัจจัยเสี่ยงในการพิจารณาด้วย